අසරණ සරණය, ගිලානෝපස්ථානය, අටලෝ දහම්හි අකම්ප්‍ය බව, විෂම වූවන් දමන කිරීම, මහා කාරුණිකත්වය, මහා ප්‍රඥාවත්භාවය ආදී ශ්‍රේෂ්ඨ ගුණාංග සමුදාය සකල මානව වර්ගයාටම ගුණාංග වර්ධනයෙහිලා හැමවිටම මාර්ගෝපදේශ වන්නේය.අපරිමිත කාලයක් මුළුල්ලෙහි සසරදී පුරන ලද පාරමී ධර්මයන් නිසා ලැබූ කෘතහස්ත භාවයත්, ප්‍රසාදජනක පෞරුෂත්වයත්, ගරු සම්භාවනීයත්වයත්, ප්‍රඥාවත්, අපූර්ව දේශනා විලාසයත් යනාදී නන් වැදෑරුම් විශේෂතාවන් සකල සත්ව ප්‍රජාවගේ හිත සුව පිණිසම යොදවා වදාළ සේක.ශ්‍රී ලංකාද්වීපවාසී සිංහලයන් ගුණයෙන් නුවණින් සම්පූර්ණ වූ විශිෂ්ට සංස්කෘතියක් ගොඩනගා ගත්තේ උතුම් වූ බුද්ධ ධර්මයෙහි ඉගැන්වීම් ගුරුකොට තබාගෙනය.